《出塞》
隋代·虞世基

穷秋塞草腓，塞外胡尘飞。徵兵广武至，候骑阴山归。

庙堂千里策，将军百战威。辕门临玉帐，大旆指金微。

摧朽无勍敌，应变有先机。衔枚压晓阵，卷甲解朝围。

瀚海波澜静，王庭氛雾晞。鼓鼙严朔气，原野曀寒晖。

勋庸震边服，歌吹入京畿。待拜长平坂，鸣驺入礼闱。

作者简介：（?—618）隋会稽馀姚人，字茂世。虞荔子。博学有才，善草隶书。初仕于陈。累官尚书左丞。入隋，拜内史舍人。炀帝即位，重其才，任为内史侍郎，典机密，参与朝政。后见天下紊乱，政事日非，帝又不纳谏，且惧及祸，乃唯诺取容不敢忤旨。有告败者，不以实闻。又卖官鬻爵，贿赂公行。朝野共怨。终为宇文化及所杀。